Llíria inicia el programa Escola de Famílies
11 de juliol de 2018

La Regidoria de Polítiques Inclusives de l'Ajuntament de Llíria ha posat hui en marxa el programa Escola de Famílies a fi de facilitar un espai d'oci educatiu entre els pares, mares, fills i filles de la localitat.

Segons ha explicat la regidora de l'àrea, Vallivana Murgui, esta iniciativa “pretén generar moments de convivència en les famílies, a través de sessions formatives, on es reflexione sobre l'ús del temps familiar i la comunicació i es proporcionen recursos d'oci compartit”.

D'esta manera, es busca desenvolupar en la unitat familiar distintes competències com la cooperació, responsabilitat, autonomia, respecte, creativitat, comunicació, resolució de conflictes, tolerància a la frustració i acceptació de l'error, a més de les emocionals.

Esta primera edició estival d'Escola de Famílies es plasmarà en dos dies d'activitats de convivència. Des de la regidoria es vol a més implementar este recurs experimental durant tot el curs escolar.

El programa crea un clima de convivència en família, a través de dinàmiques de grup, jocs de taula, jocs de rol i activitats lúdiques. Així, s'oferix suport a les famílies, tant les persones adultes com els menors, en el foment de competències i actituds positives, proporcionant ferramentes educatives i recursos lúdics.